ORDE do 17 de marzo de 2011 pola que se acorda a cesión dun vehículo, propiedade da Comunidade Autónoma de Galicia, á Confraría de Pescadores San Xoán Bautista de Burela.
CONSELLERÍA DO MAR — III. OUTRAS DISPOSICIÓNS — 08/04/2011

O Decreto 312/2009, do 28 de maio, polo que se establece a estrutura orgánica da Consellería do Mar, dispón que esta é o órgano da Administración da comunidade autónoma ao cal lle corresponde desenvolver as competencias e funcións en materia de ordenación pesqueira en augas interiores, marisqueo, acuicultura, confrarías de pescadores e demais organizacións e asociacións dos profesionais do sector, de acordo co establecido no Estatuto de autonomía de Galicia e segundo os termos sinalados pola Constitución española.
Por outra banda, a Lei 9/1993, do 8 de xullo, de confrarías de pescadores de Galicia, defíneas como corporacións de dereito público, dotadas de personalidade xurídica e capacidade de obrar para o cumprimento dos fins e o exercicio das funcións que lles estean encomendadas, e actúan como órganos de consulta e colaboración coa Administración na promoción do sector pesqueiro. Dentro das súas funcións correspóndelles xestionar as áreas da zona marítima e marítimo-terrestre que lles foron confiadas mediante o correspondente título administrativo habilitante e xestionar e administrar aqueles bens patrimoniais que lles sexan cedidos por calquera das administracións públicas para o cumprimento dos seus fins.
No marco do réxime legal regulador das relacións entre as administracións e as corporacións de dereito público, e logo da petición da Confraría de Pescadores San Xoán Bautista de Burela, cómpre cederlle o vehículo adscrito a esta consellería para ser destinado a fins de utilidade pública e interese social.
Para tal fin, a Consellería do Mar tramitou o expediente de cesión, de conformidade co disposto no artigo 35º bis da Lei 3/1985, do 12 de abril, do patrimonio da Comunidade Autónoma de Galicia, e no artigo 96º bis do seu regulamento aprobado polo Decreto 50/1989, do 9 de marzo, engadido polo Decreto 238/1998, do 24 de xullo.
Polo exposto, e en uso das facultades que me confiren os artigos 34º.6 e 38 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º.-Acórdase a cesión en propiedade á Confraría de Pescadores San Xoán Bautista de Burela do seguinte vehículo:
Marca: Suzuki Vitara Diésel.
Modelo: JLX 1.9 D.
Matrícula: C-7340-BP.
Ano de matriculación: 1996.
Artigo 2º.-A cesión sinalada no artigo anterior queda sometida ás seguintes cláusulas:
a) De conformidade co establecido polos artigos 35º bis da Lei 3/1985, do patrimonio da Comunidade Autónoma de Galicia, e 96º bis do Decreto 50/1989, polo que se aproba o seu regulamento, o ben cedido destinarao a confraría cesionaria a fins de utilidade pública ou interese social, de xeito especial á realización de vixilancia no ámbito territorial determinado polos respectivos estatutos e á colaboración en salvamento marítimo e na loita contra a contaminación mariña.
b) Tanto se o ben cedido non se aplicase aos fins sinalados, como se se descoidase ou utilizase con grave quebrantamento ou se incumprisen as condicións do acordo, considerarase resolta a cesión e o ben reverterá na Comunidade Autónoma de Galicia, que terá dereito a percibir, logo da taxación pericial, o valor do detrimento ou deterioración que sufrise.
Artigo 3º.-A dita cesión formalizarase mediante acta subscrita polo secretario xeral técnico desta consellería ou funcionario en quen delegue, e o órgano competente da Confraría de Pescadores San Xoán Bautista de Burela, e deberá constar nela o acordo de cesión e a aceptación do cesionario.
Disposicións derradeiras
Primeira.-A Consellería do Mar, a través da Secretaría Xeral Técnica, realizará os trámites necesarios para a efectividade desta orde.
Segunda.-Esta orde producirá efectos desde o día seguinte ao da súa publicación no Diario Oficial de Galicia.
Santiago de Compostela, 17 de marzo de 2011.
Rosa Mª Quintana Carballo
Conselleira do Mar